**Anexa nr.9**

**REGULAMENT**

**privind aplicarea taxei speciale de salubrizare în**

**comuna Sâniob**

**CAPITOLUL I. Dispoziții generale**

**Art. 1.** Prezentul regulament s-a întocmit în conformitate cu Legea serviciilor comunitare de utilități publice nr. 51/2006 republicată, cu modificările şi completările ulterioare, Legea serviciului de salubrizare a localităţilor nr. 101/2006, cu modificările şi completările ulterioare, Ordinul nr. 109/2007 privind aprobarea Normelor metodologice de stabilire, ajustare sau modificare a tarifelor pentru activităţile specifice serviciului de salubrizare a localităţilor, Ordinul nr. 82/2015 privind aprobarea Regulamentului-cadru al serviciului de salubrizare a localităţilor, Legea nr. 571/2003 privind Codul fiscal, cu modificările şi completările ulterioare şi Legea nr. 273/2006 a finanţelor publice locale, cu modificările şi completările ulterioare.

Prin Hotărârea Consiliului local Sâniob nr.75 din 21.12.2020 privind aprobarea modului de plată a serviciului de salubrizare în comuna Sâniob, s-a stabilit ca pentru persoanele fizice, beneficiari ai serviciului de salubrizare din comuna Sâniob, modul de plată să fie în sistem de **taxă specială**, iar pentru persoanele juridice, beneficiari ai serviciului de salubrizare din comuna Saniob, se stabilește modul de plată sub formă de tarif și încheierea de contracte de salubrizare direct cu operatorul de servicii, SC AVE S.A., județul Bihor.

CAPITOLUL II. Stabilirea impunerii taxei de salubrizare

**Art. 2.** Utilizatori ai serviciului de salubrizare sunt persoanele fizice şi persoanele juridice care beneficiază de activităţi specifice serviciului de salubrizare.

**Art. 3**. (1) Cuantumul taxei speciale de salubrizare pentru utilizatorii persoane fizice din comuna Sâniob, care achită prestările de servicii ale operatorului serviciului de salubrizare S.C. AVE S.A., direct la casieria primărie, se prezintă astfel:

|  |  |
| --- | --- |
| **Taxa Salubrizare - lei/lună**1.Taxa 1 persoana 2.Taxa 2 persoana3.Taxa 3 persoana4 Taxa 4 persoane 5 Taxa familii peste 4 persoane 6 Taxa familii defavorizate |  **8****16****24****32****32****15** |

(2) pentru persoanele fizice care dețin o casă locuită ocazional, beneficiari ai serviciului de salubrizare din comuna Sâniob, se stabilește taxa specială de salubrizare în cuantum de 8 lei/lună/gospodărie (cu tva inclus).

(3) pentru familiile defavorizate, beneficiari ai serviciului de salubrizare din comuna Sâniob, se stabilește o taxă specială de 15 lei/lună/gospodărie (cu tva inclus). În aceest sens, familiile fără venituri sau cu venituri mici, depun o cerere/declarație pe proprie răspundere la compartimentul de gospodărire comunală. Compartimentul de asistență socială, în baza solicitării, întocmește ancheta socială, cu recomandarea încadrării solicitantului în categoria familiilor defavorizate. Ancheta socială stă la baza întocmirii referatului de propunere a impunerii, de către compartimentul de gospodărire comunală, cu aprobarea primarului, document care se înaintează compartimentului taxe și impozite, în vederea introducerii sumei în debit.

(4) Cuantumul taxei speciale de salubrizare pentru utilizatorii persoane juridice din comuna Sâniob, care nu au încheiat contract de prestări servicii cu operatorul serviciului de salubrizare S.C. AVE S.A., este după cum urmează:

* Cu activitate la sediu: 220 lei/mc/lună/punct de lucru;
* Fără activitate comercială la sediul sau la punctul de lucru: 30 lei/lună
* Care gestionează marfă second-hand: 200 lei/lună.

**Art. 4.** Taxa specială de salubrizare reprezintă contravaloarea activităţii de colectare separată şi transport separat al deşeurilor menajere şi al deşeurilor similare provenite din activităţi comerciale din industrie şi instituţii, inclusiv fracţii colectate separat, fără a aduce atingere fluxului de deşeuri de echipamente electrice şi electronice, baterii şi acumulatori.

**Art. 5.** Cuantumul şi regimul taxei speciale de salubrizare se stabilesc, se ajustează sau se modifică de către autorităţile administraţiei publice locale, în baza fişelor de fundamentare pe elemente de cheltuieli, întocmite de către operator în conformitate cu normele metodologice de stabilire, ajustare sau modificare a tarifelor pentru activităţile specifice serviciului de salubrizare a localităţilor, elaborate de către A.N.R.S.C., prin Hotărâre a Consiliului Local.

**Art. 6.** Persoanele fizice sunt obligate la plata acestei taxe în funcţie de numărul de persoane din fiecare familie, respectiv numărul locatarilor existenţi la adresa respectivă (membri de familie, rude, chiriaşi, flotanţi, etc), conform cu datele și declarația făcută la registrul agricol din cadrul Primăriei comunei Sâniob.

CAPITOLUL III. Procedura de plată a taxei speciale de salubrizare

**Art. 7.** Taxa specială de salubrizare se poate achita: în numerar la casieria Primăriei comunei Sâniob.

**Art. 8.** Plata taxei speciale se poate face şi anticipat anual, în cazul persoanelor fizice.

**Art. 9.** Pentru neplata la termenul scadent a taxei speciale de salubrizare, se datorează majorări de întârziere la nivelul stabilit pentru neplata la termen a obligaţiilor fiscale datorate la bugetul local.

CAPITOLUL IV. Procedura de utilizare a taxei speciale de salubrizare

**Art. 10.** Serviciul financiar-contabil din cadrul aparatului de specialitate al Primarului comunei Sâniob, analizează bugetul şi execuţia bugetară şi propune ordonatorului de credite bugetare deschiderea de credite în acest sens.

**Art. 11.** În baza deschiderilor de credite efectuate, se procedează la transferul creditelor bugetare

prin intermediul Trezoreriei.

**Art. 12.** Compartimentul Impozite şi Taxe în colaborare cu compartimentul Registrul Agricol a comunei Sâniob, va determina numărul de persoane fizice dintr-o unitate locativă. Acest număr de persoane va sta la baza impunerii taxei speciale de salubrizare.

**Art. 13.** Operatorul serviciului de salubrizare va stabili şi comunica Compartimentului Impozite şi Taxe din cadrul Primăriei comunei Sâniob, lista utilizatorilor persoane juridice care au refuzat încheierea de contracte de prestări servicii de salubrizare sau ale căror contracte au fost reziliate, precum şi cantitatea de deşeuri generate de aceştia pentru a se putea impune taxa de salubritate.

**Art. 14.** Compartimentul Impozite şi Taxe aplică taxa specială de salubrizare pe baza datelor furnizate de operatorul de salubritate începând cu data de 1 a lunii următoare primirii situaţiilor de la operator.

**Art. 15.** În cazul persoanelor juridice care încheie ulterior contract cu operatorul serviciilor de salubrizare, acestuia încetează să i se mai aplice taxa specială de salubrizare din prezentul regulament începând cu data de întâi ale lunii următoare.

**Art.16.** Persoanele fizice, pe bază de cerere scrisă, pot solicita modificarea taxei speciale de salubrizare, în funcție de modificările intervenite în spațiul locativ (mutări, nașteri, decese).

CAPITOLUL V. Decontarea sumelor încasate cu titlu de taxă specială de salubrizare către operatorul licenţiat pentru prestarea serviciului de salubrizare în comuna Sâniob

**Art. 17.** Sumele încasate din taxa specială de salubrizare se fac venit la bugetul local al comunei Sâniob pentru acoperirea cheltuielilor efectuate pentru susţinerea contractului încheiat de Primăria comunei Sâniob şi SC AVE SA.

**Art. 18.** Decontarea către operatorul de salubritate din comuna Sâniob, a prestaţiilor efectuate de către acesta, pentru utilizatorii persoane fizice, sau persoane juridice care nu au încheiat contract, se realizează pe baza situaţiei de lucrări, însoţită de nota justificativă emisă de către operator, care cuprinde:denumirea utilizatorului, cantitatea de deşeuri colectată şi tariful pe care operatorul îl percepe pentru persoana juridică respectivă.

CAPITOLUL VI. Dispoziții finale

 **Art. 19.** Dispoziţiile referitoare la contravenţii prevăzute în prezentul regulament se completează cu prevederile O.G. nr. 2/2001, aprobată cu modificările şi completările ulterioare

**Art. 20.** Plata cu întârziere a taxei speciale de salubrizare la termenele stabilite, atrage după sine calculul şi plata majorărilor de întârziere, precum şi aplicarea măsurilor de urmărire şi executare silită, conform legislaţiei în vigoare.

**Art. 21.** Pentru sumele restante la plată, Compartimentul Impozite şi Taxe procedează la declanşarea şi realizarea executării silite a acestora, conform legislaţiei în vigoare.